- Vi ved simpelthen ikke, hvor den kommer fra. Den render rundt ude i den virkelige verden, fortæller Karsten Højrup Kristensen, som er vagtchef ved Nordjyllands Politi. Koen er igen blevet spottet natten til fredag, og det er som oftest om natten, at koen er på spil. Her blev den set omkring Glenstrup Sø et par kilometer fra motorvej E45. Koen har endnu ikke forårsaget nogen farlige situationer, men det frygter politiet, at der kan komme, da den tit står midt på vejen. Nordjyllands Politi har været ude og lede efter koen flere gange, men ligeså snart politiet nærmer sig den, stikker den af. - Vi ved simpelthen ikke, hvem der ejer den, og vi kan ikke komme tæt nok på til at se dens øremærke, men det er en brun ko, siger Karsten Højrup Kristensen, som opfordrer landmænd til at tjekke, om de muligvis mangler en brun ko.

Opsummering:
For tredje dag i træk er en ko på fri fod i området omkring Hobro.